Euroopa Parlamendi ja nõukogu määruse (EL) nr 1308/2013 artiklis 105 osutatud veinisektoris kasutatava nimetuse tootespetsifikaadi muutmise taotluse avaldamine

(2019/C 251/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1308/2013 (1) artiklile 98 kahe kuu jooksul alates käesoleva dokumendi avaldamise kuupäevast.

TOOTESPETSIFIKAADI MUUDATUSE TAOTLUS

„IZSÁKI ARANY SÁRFEHÉR“

PDO-HU-A1341-AM02

Taotluse esitamise kuupäev: 15.10.2016

1. Muudatuse suhtes kohaldatavad eeskirjad

Määruse (EL) nr 1308/2013 artikkel 105 – oluline muudatus

2. Muudatuse kirjeldus ja põhjused

2.1. Vahuveini tootekategooria lisamine

Kirjeldus ja põhjused

Muudatused tootespetsifikaadi II, III, V, VI, VII ja VIII jaos ning koonddokumendi punktides „2.3. Viinamarjasaaduste kategooriad“, „Veini(de) kirjeldus“, „Veinivalmistustavad“, „Seos geograafilise piirkonnaga“ ja „Lisatingimused“.

Olulist osa viinamarjasordist ’Arany sárfehér’ valmistatud veinidest kasutatakse vahuveini baasveinina. Oma tootearenduses on Izsáki piirkonna tootjad välja töötanud meetodi, et valmistada vahuveini ’Arany sárfehéri’ sordi viinamarjadest saadud veinidest; nende eesmärk on toodet turustada kaitstud päritolunimetusega vahuveinina.

2.2. Määratletud piirkonna muudatus

Kirjeldus ja põhjused

Tootespetsifikaadi IV jao ja koonddokumendi punkti „Määratletud geograafiline piirkond“ muutmine.

Määratletud piirkonda on laiendatud Helvécia ja Ballószögi piirkondadega, mis on viinamarjaistanduste katastris liigitatud I ja II klassi. Viinamarjaistanduste katastrisse on lisatud nimetatud kahes asulas asuv 2 828 ha suurune ala, millest 578 ha kasutatakse viinamarjade kasvatamiseks. Need asulad külgnevad Izsáki, Ágasegyháza ja Orgoványga. Asulad kuuluvad määratletud piirkonda sajandite jooksul välja kujunenud viinamarjakasvatuse traditsioonide ja tootmisstruktuuri alusel ning praeguse tootmispiirkonna piire on vastavalt sellele kohandatud. Määratletud piirkonna muutmine ei mõjuta tootmispiirkonna ja toote vahelist seost, sest viinamarjaistandustes on samad mullastiku- ja ilmastikutingimused; asukoha mõttes on need otseselt ühendatud.

Izsáki kaitstud päritolunimetuse määratletud piirkond hõlmab järgmiste asulate järgmisi piirkondi, mis on viinamarjaistanduste katastris liigitatud I ja II klassi: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi ja Szabadszállás.

2.3. Traditsioonilise nimetuse kasutamine

Kirjeldus ja põhjused

Tootespetsifikaadi VIII jao punkti 2.2 ning koonddokumendi punkti 2.9. osade „Lisatingimused“ ja „Traditsioonilised nimetused“ muutmine.

Väljendi „kaitstud päritolunimetus“ asemel võib kasutada väljendit „kaitstud päritolunimetusega vein“.

2.4. Viinamarjakasvatust käsitlevate normide väljajätmine osast „Veinivalmistuse eritavad“

Kirjeldus ja põhjused

Tootespetsifikaadi VIII jao teatavate osade muutmata kujul ümberpaigutamine III jakku.

Tegemist on tehnilise muudatusega, millega muudetakse algselt eri jagude vahel jaotatud kirjeldus ühtseks ja koondatakse omavahel loogiliselt seotud teave sama jao alla.

Kõnealune muudatus ei mõjuta koonddokumenti.

KOONDDOKUMENT

1. Toote nimetus

Izsáki Arany Sárfehér

2. Liikmesriik

Ungari

3. Geograafilise tähise tüüp

KPN – kaitstud päritolunimetus

4. Viinamarjasaaduste kategooriad

1. Vein

4. Vahuvein

5. Veini(de) kirjeldus

Valge vein

Kahvaturoheline või kahvatu õlgkollane neutraalne valge vein diskreetse puuvilja- (küdoonia ja metspirn) ja metsalillearoomiga (viinamarjasordile, tootmismeetodile ja tootmispiirkonnale omane nüanss) ning iseloomuliku happesuse ja keskmise alkoholisisaldusega. Kuiv või poolkuiv vein, sõltuvalt suhkrusisaldusest.

Üldised analüütilised omadused Maksimaalne üldalkoholisisaldus (mahuprotsentides) (*1) Minimaalne tegelik alkoholisisaldus (mahuprotsentides) 9,87 Minimaalne üldhappesus 4,5 g/l väljendatult viinhappena Maksimaalne lenduvate hapete sisaldus (milliekvivalentides liitri kohta) (*1) 18 Maksimaalne vääveldioksiidi üldsisaldus (milligrammides liitri kohta) 200

Valge vahuvein

Kahvaturohelise või kahvatu õlgkollase helgiga läbipaistev õhuliselt kerge vahuvein sordile omase aroomi ja tugevalt happelise struktuuriga, iseloomuliku puuviljamaitse ja -lõhnaga, värske, tihedalt jaotunud süsihappegaasiga ja pikaajaliselt kihisev. Vein on sõltuvalt suhkrusisaldusest kas väga kuiv või kuiv.

Üldised analüütilised omadused Maksimaalne üldalkoholisisaldus (mahuprotsentides) (*2) Minimaalne tegelik alkoholisisaldus (mahuprotsentides) 9,87 Minimaalne üldhappesus 5,0 g/l väljendatult viinhappena Maksimaalne lenduvate hapete sisaldus (milliekvivalentides liitri kohta) (*2) Maksimaalne vääveldioksiidi üldsisaldus (milligrammides liitri kohta) 235

6. Veinivalmistustavad

a. Peamised veinivalmistustavad

Veinivalmistusnõuded

Veinivalmistamise puhul kehtestatud piirangud

VEIN

— käsitsi korjatud viinamarjad,

— viinamarjade töötlemine nende koristamise päeval,

— pressimine ainult partii kaupa,

— virde puhastamine,

— virde kontrollitud kääritamine kuni 15 °C juures, ehitatud või looduslikus keldris.

VAHUVEIN

— kääritamine pudelites või mahutites vähemalt kolm kuud,

— täiendav kääritamine mahutites vähemalt kuus kuud,

— kääritamine pudelites vähemalt kolm kuud.

Kõik VAHUVEINI puhul loetletud veinivalmistustavade etapid tuleb läbida järjekorras vastavalt kohaldatavale korrale.

Viinapuude kujundamise meetod, vahekaugus ja pungade tihedus

Viinapuude kujundamise meetod

Lubatavad kujundamismeetodid: gobelet-süsteem, nöörpuumeetod (low cordon või high cordon).

Viinapuude tihedus: vähemalt 4 000 viinapuud/ha; viinapuude vaheline kaugus vähemalt 0,8 m.

Viinamarjaistanduse rajamisel ja hävinud viinapuude asendamisel võib paljundusmaterjalina kasutada ainult juurdunud pistikuid.

Puuduvate viinapuude ja välismaiste viinapuude osakaal kokku ei tohi viinamarjaistanduses olla suurem kui 10 % viinapuude arvust istutamise ajal.

Saagikoristuse kuupäeva määramine

a) Saagikoristuse alguskuupäeva määrab Izsáki veiniühendus proovikoristuse põhjal, mida tehakse alates 1. augustist igal nädalal.

b) Enne veiniühenduse poolt määratud koristusperioodi alguskuupäeva korjatud viinamarjadest valmistatud toodetele ei või anda KPNi „Izsák“ märgisega veini päritolunimetuse sertifikaati ning neid ei või turustada KPNi „Izsák“ märgisega.

c) Saagikoristuse alguskuupäev avaldatakse veiniühenduste teadaandena.

VEIN

Viinamarjade minimaalne suhkrusisaldus on 16,0 MM°.

Viinamarjade minimaalne võimalik alkoholisisaldus on 9,87 mahuprotsenti.

VAHUVEIN

Viinamarjade minimaalne suhkrusisaldus on 14,0 MM°.

Viinamarjade minimaalne võimalik alkoholisisaldus on 8,42 mahuprotsenti.

Üksnes käsitsi korjatud viinamarjad.

b. Maksimaalne saagikus

Vein

100 hektoliitrit hektari kohta

Vein

14 300 kg viinamarju hektari kohta

Vahuvein

100 hektoliitrit hektari kohta

Vahuvein

14 300 kg viinamarju hektari kohta

7. Määratletud geograafiline piirkond

Määratletud piirkonna kirjeldus

Järgmiste asulate piirkonnad, mis on viinamarjaistanduste katastris liigitatud I ja II klassi: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi ja Szabadszállás.

8. Peamised veiniviinamarjasordid

’Arany sárfehér’ – ’Huszár szőlő’

9. Seos(t)e kirjeldus

VEIN

1. Määratletud piirkonna kirjeldus

a) Looduslikud ja kultuurilised tegurid

Määratletud piirkond asub Doonau ja Tisza jõe vahel. Tootmispiirkonna keskkonnatingimused tulenevad peamiselt selle asukohast madalikul. Suurem osa piirkonnast asub vähem kui 120 meetri kõrgusel merepinnast. Maapind on tasane, kusjuures kõrguste erinevus ei ole suurem kui 10–15 m.

Tootmispiirkonna muld on üsna ühesugune, koosnedes enamasti lubjarikkast liivmullast (huumus ja tuulega edasikandunud liiv), selle all olevast rohumaamullast ja kohatistest lubjarikastest lössisetetest. Liivmuld soojeneb tavaliselt kiiresti, selle eredad värvid peegeldavad paremini päikesevalgust, mis aitab viinamarjadel küpseda; tänu kvartsisisaldusele, mis on üle 75 %, on muld immuunne viinapuu-lehetäi suhtes. Mulla toitaine- ja mineraalainesisaldus on väike.

Tootmispiirkonna ilmastikutingimused tulenevad kontinentaalsest kliimast, mida iseloomustavad eelkõige kuumad suved ja külmad talved. Ilmastikutingimuste tõttu ning seetõttu, et maapind on tasane ja madal, võib mõnel aastal esineda talvekülma, kuid külmakraade võib ette tulla ka kevadel ja sügisel. Keskmine temperatuur on ligikaudu 10–11 °C. Päikesepaistelisi tunde on aastas keskmiselt 2 000. Aasta keskmine sademete hulk on 450–500 mm, mis vastab suures osas viinamarjade vajadustele, kuid sademete jaotus aasta lõikes on ebaühtlane. Piirkonnas on hea veevarustus ja põhjavesi on maapinna lähedal. Tasakaalustajaks on Kolon-tó järv, millest põhjavee kättesaadavus peamiselt sõltub.

b) Inimtegurid

Määratletud piirkonna tüüpiline viinamarjasort on ’Arany sárfehér’, mis valiti kohalikust viinamarjaistandusest 1873. aastal. Sordi nime on mitu korda muudetud (’Izsáki sárfehér’ – 1873, ’Izsáki’ – 1967, ’Arany sárfehér’ – 1999).

Välja on töötatud spetsiaalselt sordile kohandatud võrakujundussüsteem. Viinapuud kujundatakse lehtrikujuliseks, jäetakse vähe pungasid ning võrsed lõigatakse lühikeseks. Sel viisil lõikamiseks peavad viinapuud olema heas seisukorras ja selleks pannakse neile korrapäraselt orgaanilist väetist. High cordon-meetodit kasutatakse tasandikult tõusvatel nõlvadel; siin on tootmine piiratud ja pärast lõikamist seotakse võrsed kinni.

2. Veinide kirjeldus

Kahvaturohelise või kahvatu õlgkollase värvusega, viinamarjasordist tuleneva erilise lõhnaga, mis meenutab küdooniat, metspirni ja ravimtaimi.

Veinil on rikkalik, märgatavalt hapukas maitse, see on keskmise alkoholisisaldusega ja neutraalne.

3. Põhjusliku seose esitlemine ja näitamine

Eelkõige seetõttu, et põhjavesi on maapinna lähedal, ja tulenevalt liivmulla iseärasustest mõjutab keskkond oluliselt ’Arany sárfehéri’ sordi viinamarjadest valmistatud veini omadusi. Veinide eripäraks on eelkõige eriline happeline koostis ja suur happesus ning mõõdukas alkoholisisaldus.

Veinidel on liivmuldade puhul tüüpiline väiksem mineraalainete sisaldus.

Tootmispiirkonna veinid liigitatakse peamiselt lühiajaliselt laagerdunud veinideks.

Tootmispiirkonna kõige olulisema viinamarjasordi ’Arany sárfehériga’ seotud traditsioonid on alguse saanud Izsáki inimeste armastusest kodupaiga vastu, entusiasmist ja püsivusest ning suurel määral László Kostka silmapaistvast ja viljakast tööst.

Redutseerivaid tehnoloogiaid saab kasutada tänu Izsáki veinitootmisettevõtetes toimunud pidevale tehnoloogia arengule.

Sort on hästi kohanenud piirkonna keskkonnaga; selle viljakus ja saagi kvaliteet on kohalike elanike tööhõive ja toimetuleku alus.

VAHUVEIN

1. Määratletud piirkonna kirjeldus

a) Looduslikud ja kultuurilised tegurid

Määratletud piirkond asub Doonau ja Tisza jõe vahel. Tootmispiirkonna keskkonnatingimused tulenevad peamiselt selle asukohast madalikul. Suurem osa piirkonnast asub vähem kui 120 meetri kõrgusel merepinnast. Maapind on tasane, kusjuures kõrguste erinevus ei ole suurem kui 10–15 m. Tootmispiirkonna muld on üsna ühesugune, koosnedes enamasti lubjarikkast liivmullast (huumus ja tuulega edasikandunud liiv), selle all olevast rohumaamullast ja kohatistest lubjarikastest lössisetetest. Liivmuld soojeneb tavaliselt kiiresti, selle eredad värvid peegeldavad paremini päikesevalgust, mis aitab viinamarjadel küpseda; tänu kvartsisisaldusele, mis on üle 75 %, on muld immuunne viinapuu-lehetäi suhtes. Mulla toitaine- ja mineraalainesisaldus on väike.

Tootmispiirkonna ilmastikutingimused tulenevad kontinentaalsest kliimast, mida iseloomustavad eelkõige kuumad suved ja külmad talved. Ilmastikutingimuste tõttu ning seetõttu, et maapind on tasane ja madal, võib mõnel aastal esineda talvekülma, kuid külmakraade võib ette tulla ka kevadel ja sügisel. Keskmine temperatuur on ligikaudu 10–11 °C. Päikesepaistelisi tunde on aastas keskmiselt 2 000. Aasta keskmine sademete hulk on 450–500 mm, mis vastab suures osas viinamarjade vajadustele, kuid sademete jaotus aasta lõikes on ebaühtlane. Piirkonnas on hea veevarustus ja põhjavesi on maapinna lähedal. Tasakaalustajaks on Kolon-tó järv, millest põhjavee kättesaadavus peamiselt sõltub.

b) Inimtegurid

Oma erilise happelise koostise, suure happesuse ja mõõduka alkoholisisalduse tõttu on vein ideaalne vahuveini tootmiseks. Vahuveine on piirkonnas toodetud alates 1972. aastast. Siin toodetakse IZSÁKI ARANY SÁRFEHÉRi vahuveine, mida valmistatakse üksnes ’Arany sárfehéri’ sordist saadud veinist. Tegemist on piirkonnas kasvatatud ainulaadse ja teistest sortidest eristuva viinamarjasordiga.

2. Veinide kirjeldus

Kahvaturohelise või kahvatu õlgkollase helgiga läbipaistev õhuliselt kerge vahuvein sordile omase aroomi ja tugevalt happelise struktuuriga, iseloomuliku puuviljamaitse ja -lõhnaga, värske, tihedalt jaotunud süsihappegaasiga ja pikaajaliselt kihisev. Vein on sõltuvalt suhkrusisaldusest kas väga kuiv või kuiv.

3. Põhjusliku seose esitlemine ja näitamine

Eelkõige seetõttu, et põhjavesi on maapinna lähedal, ja tulenevalt liivmulla iseärasustest mõjutavad muld ja ilmastik oluliselt ’Arany sárfehéri’ sorti viinamarjadest valmistatud vahuveinide omadusi.

Lubjarikas muld annab vahuveinile suurepärase ja selgelt happelise koostise.

Tänu sellele, et põhjavesi on liivmullapinna lähedal, on vahuvein õhuliselt kerge.

Kasvuperioodil mõõdetud kogutemperatuur ja päikesepaisteliste tundide arvukus toetavad viinamarjade küpsemist ning annavad vahuveinile selle puuviljalisuse.

Viinamarjade töötlemisel kiiret, redutseerivat tehnoloogiat kasutades ei säilitata mitte ainult sordi värsket aroomi, vaid saadakse ka veini elegantne värvus.

Vahuveini tootmise ajal tekkiv autolüüsi lõhn on diskreetne.

10. Olulised lisatingimused

Nimetusi käsitlevad eeskirjad

Õigusraamistik:

riigisisesed õigusaktid

Lisatingimuse liik:

märgistamisega seotud lisasätted

Tingimuse kirjeldus:

kasutada võib traditsioonilist nimetust „kaitstud päritolunimetusega vein“.

Märgistusel ei tohi esitada asula või väiksema geograafilise üksuse nime.

Kohanimed võivad esineda koos kaitstud päritolunimetusega „Izsáki Arany Sárfehér“.

— Izsák – Gedeon

— Izsák – Szajor

— Izsák – Kisizsák

— Izsák – Páskom

— Izsák – Osztály

Kohanime võib kasutada ainult siis, kui vein on 100 % selles kohas toodetud.

Märgistusel peab olema Izsáki veiniühenduse antud sertifitseerimistähis.

Link tootespetsifikaadile

http://boraszat.kormany.hu/download/6/5b/52000/Izsaki%20Arany%20Sarfeher_v2.pdf

(1) ELT L 347, 20.12.2013, lk 671.

(*1) maksimaalne üldalkoholisisaldus vastavalt kehtivatele õigusaktidele.

(*2) maksimaalne üldalkoholisisaldus ja maksimaalne lenduvate hapete sisaldus vastavalt kehtivatele õigusaktidele.